**Interkulturalnost i rani i predškolski odgoj**

Pojašnjenje temeljnih pojmova:

***Multikulturalnost*** - istodobno postojanje više kultura u određenom prostoru (mogu biti uvažene, ali i segregirane, npr. etnički kvartovi u američkim gradovima).

***Interkulturalnost*** –interakcija, dijalog, uvažavanje i suradnja različitih kultura.

Kulturna raznolikost je značajka svih modernih društava, a ***toleriranje različitosti*** općeprihvaćeni je društveni standard koji se sustavno nastoji proširiti na čitavo društvo. Na taj način neutralizirati društveni generatori netolerancije: 1) ekstremne desne političke opcije; 2) primarna socijalizacija (iznimno važnog u formiranju vrijednosnog sustava pojedinca): a) kroz izravnu roditeljsku socijalizaciju prožetu stereotipima i predrasudama, vršnjački utjecaj; ili b) neizravno kroz sustav vrijednosti karakterističan za socijalnu skupinu kojoj pojedinac pripada.

***U kojoj je mjeri tolerancija različitosti značajka hrvatskog društva?***

Značajke ***šireg društvenog konteksta.*** U suvremenom hrvatskom društvu istodobno djeluju dva dijametralna procesa: ***proces modernizacije i proces retradicionalizacije***. S jedne strane, nalazimo trend sve tolerantnijeg odnosa prema kulturnoj različitosti i okretanja demokratskim standardima koji se temelje na transkulturalnim vrijednostima. Važnost interkulturalnosti unatrag desetak godina u nas naglašava u službenim dokumentima, medijima, pedagoškim tekstovima i aktivnostima rastućeg civilnog društva. S druge se strane nastoji nametnuti ideja rigidnog kulturocentrizma, ukotvljenog u etnocentrizmu, koji se prema drugima i drugačijima odnosi isključujuće.

***Kakav je roditeljski sustav vrijednosti?***

Iznimnu važnost u neutralizaciji takvih utjecaja te internaliziranju vrijednosti tolerancije spram drugog i drugačijeg ima formalni odgojni i obrazovni sustav. Prva pretpostavka tome je spremnost da se napuste predrasude i stereotipi o drugim kulturama i da se odmakne od polazišta kako je upravo naš sustav vrijednosti, vjerovanja i ponašanja jedini moguć, prirodan i ispravan, te da ga možemo sagledati iz perspektive onih čiji je sustav vrijednosti, uvjerenja i ponašanja drugačiji. Istraživanja potvrđuju da se rastom obrazovnog postignuća, smanjuje razina netolerancije i predrasuda u pojedinca.

Vrtić je prvi agens formalne izvanobiteljske socijalizacije, mjesto najranijeg institucionalnog prenošenja društveno prihvaćenih normi i vrijednosti. Ključne uloge u uspješnoj realizaciji društvenih ciljeva, koji se tu ostvaruju, ima vrtićki kurikulum i vrijednosni sustav odgojitelja. Ukoliko vrijednosni sustav odgojitelja ne uključuje vrijednost tolerancije različitosti, ni najbolje napisani planovi i programi ne mogu imati željeni društveni učinak.

Drugi ključni element interkulturalnih kompetencija jesu znanja (ne primarno činjenična) o socijalnim skupinama i procesima koji se zbivaju u interakcijama. Na znanja se naslanjaju vještine i sposobnosti interpretiranja procesa iz druge kulture.

Interkulturno obrazovanje teži uklanjanju etnocentrizma, stereotipa, predrasuda i diskriminacije iz škole i društva uopće.

Odgojiteljice koje su profesionalno i osobno odgovorne za razvoj interkulturalnih vrijednosti od samih početaka procesa formalne socijalizacije, trebaju osvijestiti vlastite stavove o kulturnim razlikama.

***Kakav je vrijednosni sustav naših odgajatelja?***

***Jesu li odgajatelji kompetentni da prenose ideju tolerancije različitosti?***

***Ilustracija: nalazi empirijskog istraživanja stavova odgojiteljica u riječkim vrtićima (N=225)***

1. sadržaji interkulturalnog odgoja i obrazovanja nedovoljno su prisutni u formalnom obrazovanju odgojiteljica, svega trećina smatra se osposobljenima za njihovu primjenu u praksi.
2. odgojiteljice iskazuju veću socijalnu bliskost prema onim etničkim skupinama iste vjeroispovijesti, a manju prema onima koje se izjednačuju s drugim vjeroispovijestima
3. veća distanca iskazuje se i prema skupina kojima se pripisuju i druge kulturne posebnosti (jezik, norme, običaji) ili odstupanja od dominantnog kulturnog sklopa.
4. dio odgojiteljica (35%) odbio je ispuniti upitnik uz obrazloženje kako je „uvrjedljivo na takav način dijeliti ljude“; iako skala mjeri, a ne učvršćuje socijalnu distancu.

Jedan od načina osvješćivanja i mijenjanja takvih stavova trebalo bi predstavljati formalni IOO kroz redoviti studijski program, kao i kroz cjeloživotno učenje.

***Zaključak istraživanja:*** sadašnje interkulturalne kompetencije odgojiteljica nemaju dovoljnu emancipacijsku snagu u smanjenju stereotipa i predrasuda.

***Je li distanca prema kulturno drugačijima posljedica nekorištenja sadržaja IOO u praksi ili je obratno - nekorištenje posljedica već formirane socijalne distance?***